《次韵曾韵句游山》
宋代·释德洪

夫子谪仙隐于儒，仲连太白真其徒。栴檀林间法檀度，翰墨场中行秘书。

譬如山川有圭璧，光被草木蒙珷玞。又如羽毛有麟凤，瑞照百鸟藏鹗鼯。

玉堂金马未入手，公不自叹旁人吁。厌看朱门森画戟，暇日聊为山水娱。

下车褰衣却部曲，纵望林壑情忻愉。朱陵洞口见落石，引手匊云跳明珠。

诗成万象在掌握，磨琢无玷如瑾瑜。旁观十吏不驻足，一日万口传荆湖。

南山道人纷□□，摹写磬石烦丹朱。归来尽以录寄我，意句不尽情有无。

为公长哦立风槛，明月满轩时卷舒。吾闻骏马日千里，未遭剪拂随盐车。

嗟余驽钝世鄙笑，分甘垂耳同骡驴。世间安得支遁眼，画作嘶风神骏图。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。